Nous, Robert, duc de Bourgongne, faisons savoir à tous céans qui verront et orront ces présentes lectres, que nous, pour nous et pour noz hoirs, francissons à tousjours mais Parisset de Felliens, et Hodat, qui fut femme Jehan de Felliens, noz hommes et tous leurs enffans et tous leurs hoirs, et leur donnons franchisse en us et en coustumes de la franchisse de noz hommes et de noz bourgeois de nostre chasteaul d’Avalon, et la dicte franchisse leur promectons à tenir et garder perpétuellement, et voulons encor et octroions à noz diz hommes de Felliens, que nous ny nostre hoir ne les puissions oster de noz mains, en manière que ilz ne soient tousjours hommes à celluy qui sera dux de Bourgongne. Ou tesmoing de laquelle chose, nous havons fait ces présentes lectres seaullées de nostre séaul. Doné à Juigny, le jeudi après le mois de Pasques, en l’an de grâce mil deux cens quatre vingtz et dix sept. Et sont scellées à double queuhe de parchemin pendant. Ou sel il y a une stature d’ung homme armé, ayant à son col les armes du Duchié de Bourgoingne.